**Mireasa mea**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În picurări de stele și de cântec

Ce-mi erodează și-mi zidesc ființa

Mă scutur din versete de descântec

Ca să aud cum plânge Miorița.

Din cercuri de inele și cătușe

Fug motolit s-ajung în libertate,

În coliere roșii de scorușe

Urma-mi bocesc miresele-nghețate.

Nu mă opresc nici stâncile înalte,

Iar cei doi baci nu pot nici să mă mire

Și pot să plângă brazii prinși în paltini

Eu nu mă dau, pe tron de-argilă, mire.

Luna pe scări de raze să mă-nalțe

Blândă ar vrea, aidoma o punte

Și să pășesc din jos pe constelații

Pe Calea Robilor trecând ca și o luntre.

Iar vremea doar în borduri se va sparge

Și veacuri vor cădea cu stele-n linii,

Dar eu cu înălțatele catarge

Voi auzi cum se frământă pinii.

Voi asculta încărunțirea mării,

False lumini purtate pe-anvelope

Și cum neîndurarea depărtării

O simt și-o plâng pe țărmuri penelope.

Voi plânge:„Doamne, ia-mi din poezie

Căci prea îmi smulge sufletul din humă,

Ce să mă fac cu-atâta veșnicie

Când ochii mei iar îmi aleargă-n urmă?..”

Îmi voi lăsa corabia în stele

Și toate aspirațiile gârlă,

Eliberat de tot și toate cele

Eu am venit plocon la baci în târlă.

Spunându-le:„În tâmpla mea căruntă

Puteți să dați cu-argintul greu al iernii

Sunt gata obosit să cad la nuntă

Pe lăicerul toamnei și-al poienii...”

Dar ei au râs:„Cutreieră pământul

Pe-nsuflețita Cale omenească -

Nu moare începând ceva Cuvântul

Și nu este putere să-L oprească.

Împotmolit în vânt din universuri

Petrece-te pe slaba-i adiere

Pe frunzele căzânde scriind versuri

Ca rugăciuni cerând o înviere.

Noi carne vrem - nu turme de cuvinte

Și aur care sună - nu de frunză

Deci pleacă fără minte și cuminte

Ca stelele prin tine să pătrunză!”

„Ah, Doamne-am spus atunci - de ce nu-i simplu

Perindătoru-mi trai cum alți îl poartă

Că se lovește-n mine căzând timpul

Și mi-am pierdut nu știu a câta soartă.

Pe undeva scâncesc apos crăiese

Flămânde de monede și de inimi

Viața mea însă nu își alese

Din gloatele boite nici pe nimeni.

Descântecele-mi cad din urmă chioare

Și stelele se iscălesc pe file,

Miresele cu-aromă de sudoare

Se rătăciră-n nopți de albe zile.

Mi-am risipit cu bezna și năpasta

Ce-a amuțit stâlcită de suspine,

Doar am zâmbit când m-a-ntrebat nevasta:

„Azi nu mă iei în lumea-ți și pe mine?”

Și ne-am pornit pe treptele de Lună

Pe vântul înstelat în prospețime...

O Dragoste e numai împreună!!!

Iar bacii râd în aur și grăsime.

Victor Bragagiu